ફેડરેશન ઑફ મુંબઈ રીટેલ ક્લોથ ડીલર્સ અસોસિએશન્સના પ્રમુખ મહેન્દ્ર કોઠારીએ આ સંદર્ભમાં ‘મિડ-ડે’ને કહ્યું હતું કે ‘શનિવારથી જે કંઈ વાતાવરણ સર્જાયું એના પગલે નિદોર્ષ દુકાનદારોએ બિઝનેસ અને ફર્નિચરનું નુકસાન ભોગવવું પડ્યું હતું. દાદરના હિન્દમાતાથી લઈને દાદર TT સુધીની રીટેલ દુકાનો પર પથ્થરમારો કરીને એને નુકસાન પહોંચાડવામાં આવ્યું હતું અને દુકાનો લૂંટવામાં આવી હતી. લોકોમાં દહેશત ફેલાઈ ગઈ હતી. એની સામે કાયદો અને વ્યવસ્થા જળવાઈ નહોતી. પોલીસ-અધિકારીઓની નજર સમક્ષ જ આખી ઘટના બની હતી. એનાથી વેપારી આલમમાં આક્રોશ ફેલાયો છે. વેપારી આલમ આનો સખત શબ્દોમાં વિરોધ કરે છે. વેપારીઓને લાખો રૂપિયાનું જે નુકસાન થયું એના માટે જવાબદાર કોણ? પોલીસે તેમની સામે કાનૂની પગલાં લેવાં જોઈએ જેથી ફરીથી આ પ્રકારની ઘટના ન બને. ’